b'\n_START_ARTICLE_\nKrzysztof Meyer\n_START_PARAGRAPH_\nKrzysztof Meyer (s. 11. elokuuta 1943 Krakova) on puolalainen s\xc3\xa4velt\xc3\xa4j\xc3\xa4, pianisti ja musiikintutkija._NEWLINE_Meyer soitti jo nuorena pianoa ja urkuja, ja h\xc3\xa4n aloitti s\xc3\xa4vellysopintonsa vuonna 1954 (opettajina Stanis\xc5\x82aw Wiechowicz, Krzysztof Penderecki, Nadia Boulanger ja Witold Lutos\xc5\x82awski). H\xc3\xa4nen s\xc3\xa4vellysdebyyttins\xc3\xa4 tapahtui vuonna 1964, jolloin esitettiin h\xc3\xa4nen ensimm\xc3\xa4inen sinfoniansa. Vuonna 1965 h\xc3\xa4n oli Varsovan syksy -musiikkijuhlien nuorin s\xc3\xa4velt\xc3\xa4j\xc3\xa4 (ensimm\xc3\xa4inen jousikvartetto)._NEWLINE_Meyer opetti musiikinteoriaa Krakovan konservatoriossa vuodet 1966\xe2\x80\x931987. Sen j\xc3\xa4lkeen h\xc3\xa4n on opettanut K\xc3\xb6lnin musiikkikorkeakoulussa, ja h\xc3\xa4n hoitaa my\xc3\xb6s nykymusiikin professuuria Adam Mickiewicz -yliopistossa Pozna\xc5\x84issa. H\xc3\xa4n on kirjoittanut Dmitri \xc5\xa0ostakovit\xc5\xa1in ja Witold Lutos\xc5\x82awskin el\xc3\xa4m\xc3\xa4kerran._NEWLINE_Varhaisimmissa s\xc3\xa4vellyksiss\xc3\xa4\xc3\xa4n \xe2\x80\x94 esimerkiksi nelj\xc3\xa4ss\xc3\xa4 ensimm\xc3\xa4isess\xc3\xa4 jousikvartetossa, kolmessa ensimm\xc3\xa4isess\xc3\xa4 sinfoniassa ja oopperassa Cyberiada Stanis\xc5\x82aw Lemin librettoon \xe2\x80\x94 Meyer kokeili ep\xc3\xa4sovinnaisia \xc3\xa4\xc3\xa4niyhdistelmi\xc3\xa4 ja sonoriteetteja ja hy\xc3\xb6dynsi kaksitoistas\xc3\xa4velj\xc3\xa4rjestelm\xc3\xa4\xc3\xa4 ja aleatoriikkaa. My\xc3\xb6hemmiss\xc3\xa4 s\xc3\xa4vellyksiss\xc3\xa4\xc3\xa4n 1970-luvulta l\xc3\xa4htien Meyer on siirtynyt perinteikk\xc3\xa4\xc3\xa4mp\xc3\xa4\xc3\xa4n muotokieleen._NEWLINE_Meyerin tuotantoon kuuluu muun muassa kahdeksan sinfoniaa, useita konserttoja ja orkesteriteoksia, kaksitoista jousikvartettoa sek\xc3\xa4 muita kamarimusiikkiteoksia, pianomusiikkia ja n\xc3\xa4ytt\xc3\xa4m\xc3\xb6teoksia. H\xc3\xa4n on julkaissut my\xc3\xb6s lukuisia musiikkitieteellisi\xc3\xa4 artikkeleita.'